Komisijos reglamentas (EB) Nr. 2300/97
1997 m. lapkričio 20 d.
dėl išsamių Tarybos reglamento (EB) Nr. 1221/97, nustatančio bendrąsias medaus gamybos ir prekybos gerinimo priemonių taikymo taisykles, įgyvendinimo taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. birželio 25 d. Tarybos reglamentą (EB) Nr. 1221/97, nustatantį bendrąsias medaus gamybos ir prekybos gerinimo priemonių taikymo taisykles [1], ypač į jo 5 straipsnį,
kadangi Reglamente (EB) Nr. 1221/97 yra nustatytos priemonės, kuriomis siekiama pagerinti medaus gamybos ir prekybos Bendrijoje sąlygas; kadangi to reglamento 1 straipsnyje pareiškiama, kad valstybės narės gali kurti nacionalines programas;
kadangi būtina nurodyti pagrindinius elementus, iš kurių tos programos turi susidėti, ir pranešimo apie programas Komisijai terminą;
kadangi reikėtų apriboti Bendrijos finansinę paramą nacionalinėms programoms atsižvelgiant į tai, kokią avilių dalį Bendrijoje sudaro kiekvienos valstybės narės aviliai;
kadangi, nors priemonės, į veiklos programas įtrauktos siekiant pirmojo, penktojo b ir šeštojo tikslų, negali būti finansuojamos remiantis šiuo reglamentu, tokių priemonių sąrašą vis tiek būtina įteikti Komisijai;
kadangi reikėtų nustatyti bendruosius reikalavimus, užtikrinančius, kad bus nuosekliai atliekami Reglamento (EB) Nr. 1221/97 2 straipsnyje nurodyti tyrimai;
kadangi reikėtų nustatyti nacionalinių programų finansavimui taikytinus žemės ūkiui nustatytus perskaičiavimo kursus;
kadangi šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1221/97 1 straipsnyje minimose metinėse nacionalinėse programose (toliau - "programos"):
a) aprašoma sektoriuje susidariusi padėtis; šis aprašymas turi padėti nuolat atnaujinti Reglamento (EB) Nr. 1221/97 2 straipsnyje minimo tyrimo struktūrinius duomenis;
b) nurodomi jos tikslai;
c) smulkiai aprašomos taikytinos priemonės, tam tikrais atvejais nurodant vieneto kainas;
d) nurodomos apskaičiuotos išlaidos ir finansavimo planas nacionaliniu bei regioniniu lygiu;
e) pateikiamos nuorodos į taikytinus įstatymus ir kitus teisės aktus;
f) išvardijamos programą padėjusios rengti reprezentacinės organizacijos ir bitininkystės kooperatyvai;
g) nustatomos monitoringo ir vertinimo priemonės.
2 straipsnis
Valstybės narės kasmet iki rugsėjo 30 d. praneša apie savo programas Komisijai. Pirmaisiais metais ši data yra 1997 m. gruodžio 15 d.
3 straipsnis
Reglamento (EB) Nr. 1221/97 2 straipsnyje minimas programų Bendrijos dalinis finansavimas kiekvienai valstybei narei apribojamas atsižvelgiant į tai, kokią avilių dalį Bendrijoje sudaro jos aviliai, kaip nurodyta šio reglamento I priede.
Tačiau jeigu viena arba daugiau valstybių narių per 2 straipsnyje nustatytą laiką nepraneša apie savo programą arba nepanaudoja visos pirmoje pastraipoje minimo dalinio finansavimo sumos, proporcingai jų daliai gali būti padidintos kitų valstybių narių dalys.
4 straipsnis
1. Kartu su programomis valstybės narės išsiunčia Komisijai dokumentus, kuriuose nurodoma, kaip turi būti vykdomas programos monitoringas. Tikrinama, kaip laikomasi pagalbos pagal nacionalines programas suteikimo terminų. Šie patikrinimai susideda iš administracinių patikrinimų ir patikrinimų vietoje.
2. Valstybės narės iki 2 straipsnyje nustatytos datos perduoda Komisijai priemonių, į nacionalines programas įtrauktų siekiant pirmojo, penktojo b ir šeštojo tikslų, sąrašą.
5 straipsnis
3 straipsnyje paminėtas žemės ūkio perskaičiavimo kursas yra tas, kuris galioja pranešimo apie programą metais rugsėjo 1 d.
6 straipsnis
Reglamento (EB) Nr. 1221/97 2 straipsnyje minimi tyrimai apima šio reglamento II priede nurodytus punktus.
7 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 1997 m. lapkričio 20 d.